Niko Valkeapää

Niko-Mihkal Valkeapää, Gová-Nils Heaikka Niko teikkâ Mihku Ánne Niko (š. juovlâmáánu 30. peeivi 1968 Iänudâh) lii tavesämmilâš musikkár, lávloo, jyeigee, politikkár, máttáátteijee já čaittâleijee, kote lii vuálgus Iänuduvvâst. Ive 2019 sun poorgâi meid läänijyeigen Tromsa läänist oovtâst Ingá-Máret Gaup-Juusoin.
Eellim.
Niko-Mihkal Valkeapää šoodâi juovlâmáánu 30. peeivi 1968 Iänuduvvâst. Suu eeči lii sämmilâš máttáátteijee já politikkár Nils-Henrik Valkeapää já suu enni sämmilâš máttáátteijee já ráámmátjurgâleijee Helena Valkeapää (j.s. Laiti). Suu risteeči lâi Nils-Aslak Valkeapää. Valkeapää rávásmij Iänuduv markkânist Hiätást.
Sun valmâštui maisterin Tromsa ollâopâttuvvâst ive 2021. Suu maistertuđhâstâh kietâdâl Nils-Aslak Valkeapää já Mari Boine lavlui saanijd já teemaid.
Karrieer.
Ive 1990 Valkeapää varrij Kuovdâkiäinun máttáátteijen, mut sun lii meid porgâm maaŋgâlágán suorgijn tegu muusikist, čaittâlmist, tihtâvuođâst já politiikist.
Muusik.
Valkeapää lávdástij vuossâmuu keerdi jo 7-ihásâžžân. 
Valkeapää uásálistij vuossâmuu keerdi Sámi Grand Prix -kiišton ive 1991 oovtâst Marie Kvernmoin pittáin "Luodda", mut suoi iävá vuáittám. Kulmâ ive maŋeláá Valkeapää uásálistij oppeet Sámi Grand Prix -kiišton, taan keerdi oovtâst Inger Marie Gaino Nilutáin. Suoi vuoittijn lávlumuási pittáin "Duinna gávnnadit". Čuávuváá ive Valkeapää vuoitij ive 1995 Sámi Grand Prix -kišto ohtuu pittáin "Vádjolus". Ive 2004 Valkeapää uásálistij Liet International -kiišton, mon sun vuoitij pittáin "Rabas mielain". Ive 2013 sun lâi Ijâttes ijjâ uáiviartist.
Ive 2003 suu vuossâmuš album almostui. Tast maŋa skiärrufinnodâh Duippidit lii almostittám maaŋgâid Valkeapää skiäruid. Suu uđđâsumos album lii Gáldu, mii almostui ive 2019. Jieijâs skiärui lasseen Valkeapää lii meid lávlum saalmâid kuulmâ skiärun uássin Hiätá salmâjuávhust, já suu pittá "Birrat Birra" lii meid ive 2011 almostum albumist "Beginner's Guide to Scandinavia".
Čaittâlem.
Ive 2011 Valkeapää uásálistij ruátálâš TV-rááiđu Sápmi Sessions vuossâmuu pajan. Ohjelmist sun ferttij rähtiđ oovtâst ruotâsyemmilâš lávloo Kristian Anttilain uđđâ lavluu. Sunnust lijjii tuše kulmâ peeivi ton rähtimân.
Sämitige alguu vuáđuld Yle já Gutsy Animations -pyevtittemfinnodâh rähtiškuottii uđđâ Muumileehi-rááiđu orjâlâškielân, anarâškielân já nuorttâlâškielân. Valkeapää lii jienâčaittâlâm Noskemudágáá roolâ orjâlâškielâg rááiđust.
Tihtâvuotâ.
Ive 2017 Valkeapää vuossâmuš tihtâkirje "Lása duohken — Behind the window" almostui. Tiivtah láá sehe orjâlâš- já eŋgâlâskielân.
Politiik.
Valkeapää lii lamaš vuossâmuš sämmilâš iävtukkâs Euroop parlament vaaljâin, ko sun uásálistij Ruánái iävtukkâssân ive 1999 Euroop parlament vaaljáid. Valkeapää uásálistij meid ive 2004 Euroop parlament vaaljáid. Sun ij kuittâggin peessâm parlamentân.
Politikkárin Taažâ peln Valkeapää oovdâst Taažâ sämmilij riijkâseervi. Sun lâi Káisá vaaljâpirrâduv Taažâ sämitiggeaairâs iivij 2017–2021. 
Valkeapää lâi iävtukkâssân Sämitiggeest Suomâ peln ive 2019 Sämitige vaaljâin Iänuduv listoost. Sun finnij 57 jiennâd, mii ij lam tuárvi, ete sun väljejui sämitiggeairâsin Sämitiigán pajan 2020–2023. Valkeapääst šoodâi kuittâg Iänuduv värijesânin taan pajan. Sun parga meid Sämitiggeest Suomâ peln, kost sun lii Säämi kielârääđist. Toos lasseen sun lii sehe kulttuurlävdikode já škovlim já oppâmateriaallävdikode värijeessân iivij 2020–2023. Valkeapää meid oovdâst Sämitige Säämi parlamentaarlâš rääđist iivij 2020–2023.
Palhâšumeh.
Kuovâmáánu 28. peeivi 2004 Valkeapää vuoitij Spellemann-palhâšume ávus luokkaast vuossâmuu albumstis "Niko Valkeapää", mii almostui ive 2003. Ovdil Valkeapää vuáitu lâi Mari Boine lamaš áinoo sämmilâš, kii lâi vuáittám Spellemann-palhâšume.
Pessijâšlávurduv 2005 sun vuoitij Áillohaš-muusikpalhâšume. Ive 2008 sun vuoitij kyehti Folkelarm-palhâšume kuálmád albumstis "Birrat Birra".